b'\n_START_ARTICLE_\nOlof Palme\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nPalme syntyi yl\xc3\xa4luokkaiseen perheeseen ja varttui \xc3\x96stermalmilla Tukholmassa. Palme-suku oli aikoinaan tullut Ruotsiin Alankomaista. Olof Palmen is\xc3\xa4ll\xc3\xa4, p\xc3\xa4\xc3\xa4johtaja Gunnar Palmella oli osittain my\xc3\xb6s suomalaiset sukujuuret, \xc3\xa4idill\xc3\xa4, Elisabeth von Knieriemill\xc3\xa4, taas baltiansaksalaiset. H\xc3\xa4nen isovanhempansa olivat liberaalipoliitikko Sven Theodor Palme ja suomalaissyntyinen Hanna von Born. Koulutukseltaan h\xc3\xa4n oli juristi. Palme oli naimisissa Lisbeth Palmen (o.s. Beck-Friis, 1931\xe2\x80\x932018) kanssa vuodesta 1956 kuolemaansa asti. Parille syntyi pojat Joakim, M\xc3\xa5rten ja Mattias._NEWLINE_Palme toimi valtiop\xc3\xa4iv\xc3\xa4edustajana 28 vuotta (1958-1986, ensimm\xc3\xa4isess\xc3\xa4 kamarissa vuosina 1958\xe2\x80\x931968, toisessa kamarissa vuosina 1969\xe2\x80\x931970). Vuosina 1963\xe2\x80\x931965 h\xc3\xa4n toimi valtioneuvostossa salkuttomana ministerin\xc3\xa4 erikoistuneena nuorisoasioihin. Ruotsin liikenneministerin\xc3\xa4 toimiessaan (1965\xe2\x80\x931967) h\xc3\xa4n toteutti muun muassa Ruotsin siirtymisen oikeanpuoliseen liikenteeseen. Opetusministerin\xc3\xa4 h\xc3\xa4n toimi vuosina 1967\xe2\x80\x931969._NEWLINE_Palme oli Ruotsin p\xc3\xa4\xc3\xa4ministerin\xc3\xa4 kahteen otteeseen, 14. lokakuuta 1969 \xe2\x80\x93 8. lokakuuta 1976 ja 8. lokakuuta 1982 \xe2\x80\x93 28. helmikuuta 1986. Puolueensa puheenjohtaja h\xc3\xa4n oli 1969\xe2\x80\x931986._NEWLINE_Sosiaalidemokraattinen puolue k\xc3\xa4rsi vaalitappion Ruotsin valtiop\xc3\xa4iv\xc3\xa4vaaleissa 19. syyskuuta 1976 ja menetti nelj\xc3\xa4 paikkaa. Palme j\xc3\xa4tti hallituksensa eronpyynn\xc3\xb6n seuraavana p\xc3\xa4iv\xc3\xa4n\xc3\xa4._NEWLINE_Palme tuli kansainv\xc3\xa4lisesti tunnetuksi osallistuessaan Pohjois-Vietnamin Moskovan suurl\xc3\xa4hettil\xc3\xa4\xc3\xa4n kanssa mielenosoitukseen Yhdysvaltain Vietnamin sotaa vastaan helmikuussa 1968 (jolloin h\xc3\xa4n ei viel\xc3\xa4 ollut p\xc3\xa4\xc3\xa4ministeri eik\xc3\xa4 puoluejohtaja). Joulukuussa 1969 Palme leimasi Yhdysvaltain toiminnan Pohjois-Vietnamissa kidutukseksi ja vertasi sit\xc3\xa4 natsi-Saksan toisen maailmansodan aikana tekemiin joukkomurhiin, Yhdysvallat kutsui Tukholman-suurl\xc3\xa4hettil\xc3\xa4\xc3\xa4ns\xc3\xa4 kotiin ja palautti diplomaattisuhteet normaaleiksi vasta maaliskuun lopulla 1974. Palme vaikutti osaltaan ruotsalaisen hyvinvointivaltiomallin kehitt\xc3\xa4miseen. 1960- ja 1970-lukujen taitteessa Palme ajoi tarmokkaasti yhteispohjoismaisen talousalueen muodostamiseen t\xc3\xa4hd\xc3\xa4nnytt\xc3\xa4 Nordek-hanketta, joka kariutui Tanskan liittymiseen Euroopan talousyhteis\xc3\xb6n (EEC) j\xc3\xa4seneksi vuoden 1973 alussa._NEWLINE_Palme oli my\xc3\xb6s aktiivinen toimija Sosialistisessa internationaalissa ja keskittyi L\xc3\xa4nsi-Saksan liittokanslerin Willy Brandtin ja It\xc3\xa4vallan liittokanslerin Bruno Kreiskyn kanssa erityisesti kolmannen maailman kysymyksiin. Palme solmi l\xc3\xa4heiset suhteet muun muassa Palestiinan vapautusj\xc3\xa4rjest\xc3\xb6\xc3\xb6n PLO:hon ja sen johtajaan Jasser Arafatiin, joka vieraili Ruotsissa 1983 Palmen kutsusta. Varoen \xc3\xa4rsytt\xc3\xa4m\xc3\xa4st\xc3\xa4 liiaksi Israelia ja Yhdysvaltoja Palme korosti t\xc3\xa4ll\xc3\xb6in ottavansa Arafatin vastaan nimenomaan Ruotsin sosiaalidemokraattisen puolueen puheenjohtajana eik\xc3\xa4 niink\xc3\xa4\xc3\xa4n Ruotsin p\xc3\xa4\xc3\xa4ministerin\xc3\xa4. Israel kuitenkin reagoi asiaan voimakkaasti esitt\xc3\xa4m\xc3\xa4ll\xc3\xa4 Ruotsille jyrk\xc3\xa4n paheksuntansa._NEWLINE_Palmen usein toistettu lause "politiikka on tahdon asia" (politik \xc3\xa4r att vilja) on per\xc3\xa4isin vuodelta 1964.\n_START_SECTION_\nJugoslavian turvallisuuspalvelu\n_START_PARAGRAPH_\nSaksalainen Focus-lehti oli haastatellut Jugoslavian entist\xc3\xa4 turvallisuusupseeria, joka kertoi, ett\xc3\xa4 murhan taustalla olisi ollut Jugoslavian turvallisuuspalvelu. Entisen turvallisuusupseerin mukaan Olof Palmen murhaaja asui Zagrebissa, Kroatiassa ja ty\xc3\xb6skenteli yksityisen turvallisuuspalvelun leiviss\xc3\xa4.\n_START_SECTION_\nHans Rausing\n_START_PARAGRAPH_\nRuotsalaismiljard\xc3\xb6\xc3\xb6ri Hans Kristian Rausingin vaimo Eva Rausing v\xc3\xa4itti ennen toukokuussa 2012 tapahtunutta kuolemaansa tiet\xc3\xa4v\xc3\xa4ns\xc3\xa4 Palmen murhaajan. H\xc3\xa4n l\xc3\xa4hetti viestej\xc3\xa4 tapausta tutkineelle kirjailija Gunnar Wallille, joka ei kuitenkaan uskonut Rausingia. Sittemmin ruotsalaisviranomaiset ovat ryhtyneet tutkimaan viestej\xc3\xa4, joissa murhaajaksi mainitaan Eva Rausingin appi Hans Rausing.\n_START_SECTION_\nStig Engstr\xc3\xb6m\n_START_PARAGRAPH_\nRuotsalainen aikakauslehti Filter kertoi toukokuussa 2018, ett\xc3\xa4 uusi p\xc3\xa4\xc3\xa4ep\xc3\xa4ilty Palmen murhatutkimuksissa on aiemmin \xe2\x80\x9dSkandia-miehen\xc3\xa4\xe2\x80\x9d tunnettu Stig Engstr\xc3\xb6m, joka oli yksi murhapaikan l\xc3\xa4heisyydess\xc3\xa4 liikkuneista henkil\xc3\xb6ist\xc3\xa4 Palmen kuolinhetkell\xc3\xa4. H\xc3\xa4nt\xc3\xa4 kuulusteltiin aikoinaan silminn\xc3\xa4kij\xc3\xa4n\xc3\xa4 ja todistajana, mutta ei ep\xc3\xa4iltyn\xc3\xa4. Engstr\xc3\xb6m oli lehden mukaan kiinnostunut aseista, osasi ampua, ja h\xc3\xa4nen yst\xc3\xa4v\xc3\xa4ll\xc3\xa4\xc3\xa4n oli hallussaan murha-aseen tyyppisi\xc3\xa4 revolvereita. Lis\xc3\xa4ksi Engstr\xc3\xb6m oli suorasukaisen vihamielinen Palmea kohtaan. Engstr\xc3\xb6m kuoli vuonna 2000. Vuosien varrella Palmen murhasta on ep\xc3\xa4ilty yli sataa henkil\xc3\xb6\xc3\xa4.\n_START_SECTION_\nMurha-ase\n_START_PARAGRAPH_\nPoliisin j\xc3\xa4ljitt\xc3\xa4m\xc3\xa4 murha-ase on merkilt\xc3\xa4\xc3\xa4n Smith & Wesson Model 28 (Highway Patrolman) kuusituumaisella piipulla. Aseen kaliiperi on .357 Magnum. Samankaliiperisia aseita on tarjolla muiltakin valmistajilta. Vuonna 1986 niit\xc3\xa4 oli Ruotsissa noin nelj\xc3\xa4tuhatta, joista kymmenen oli ilmoitettu varastetuiksi. N\xc3\xa4ist\xc3\xa4 kymmenest\xc3\xa4 suurin osa on p\xc3\xa4\xc3\xa4tynyt poliisille, mutta jotkut aseet ovat olleet liian huonossa kunnossa jotta niill\xc3\xa4 voisi ampua koeammuntoja.'